《百字令 十四夜月吴谷人先生张船山检讨招饮八叠前韵》
清代·杨芳灿

词坛钜手，数叔庠淹雅，景阳遒上。绿酒分曹邀客醉，逸兴一时飞飏。

隔座藏钩，交竿舞蔗，鼓擿铜丸响。狂歌痛饮，九分圆月堪赏。

漫道磨盾飞书，横戈入阵，万里风云想。纵使功名垂竹帛，不抵一杯新酿。

钓渚波平，渔舟梦稳，懒破长风浪。黄鸡白日，玲珑且慢催唱。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。